PIMO ปิดเทรดวันแรกสวยหรู ราคาเหนือ IPO กว่า 92% วอลุ่มกระฉูด
PIMO ปิดตลาดวันนี้อยู่ที่ 2.50 บาท เพิ่มขึ้น 1.20 บาท หรือ 92.31% จากราคาขาย IPO ที่ 1.30 บาท สูงสุดที่ 3.56 บาท ต่ำสุดที่ 2.02 บาท มูลค่าซื้อขายที่ 2.35 พันล้านบาท
13 ส.ค. 2558

ผู้สื่อข่าวรายงานว่า ราคาหุ้นบริษัท ไพโอเนียร์ มอเตอร์ จำกัด (มหาชน) หรือ PIMO ปิดตลาดวันนี้อยู่ที่ 2.50 บาท เพิ่มขึ้น 1.20 บาท หรือ 92.31% จากราคาขาย IPO ที่ 1.30 บาท สูงสุดที่ 3.56 บาท ต่ำสุดที่ 2.02 บาท มูลค่าซื้อขายที่ 2.35 พันล้านบาท
โดยนายวสันต์ อิทธิโรจนกุล กรรมการผู้จัดการ PIMO เปิดเผยว่า บริษัทมีความยินดีและขอขอบคุณนักลงทุนทุกท่านที่ให้ความสนใจและเข้ามาเป็นส่วนหนึ่งในบริษัท ซึ่งบริษัทก็หวังว่าจะได้รับการตอบรับที่ดีจากนักลงทุนแบบนี้ตลอดไป และในฐานะผู้บริหารจะพยายามรักษาผลการดำเนินงานให้มีความโดดเด่นและเติบโตต่อเนื่องต่อไปในอนาคต
สำหรับแนวโน้มต่อไปในอนาคต บริษัทมีจะขยายสินค้าเพื่อเจาะกลุ่มลูกค้าทั้งในประเทศและต่างประเทศเพิ่มมากขึ้น โดยเฉพาะกลุ่ม ผลิตภัณฑ์มอเตอร์สำหรับเครื่องปรับอากาศ และผลิตภัณฑ์มอเตอร์สำหรับปั๊มสระและสปา ซึ่งยังมีอัตราการเติบโตสูง เนื่องจากบริษัทมีแผนที่จะรุกสินค้ากลุ่มนี้ทั้งในประเทศ และส่งออกไปยังต่างประเทศมากขึ้น โดยเฉพาะอย่างยิ่งในประเทศอเมริกา และกลุ่มประเทศแถบตะวันออกกลางมากขึ้น ซึ่งในขณะนี้บริษัทอยู่ในขั้นตอนการขอใบอนุญาตเพื่อให้ได้มาตรฐานและสามารถขยายการส่งออกสินค้าไปจำหน่ายในประเทศนั้นๆ ได้